**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.12.2019, ora 08.00 – 28.12.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.12.2019, ora 07.00**

**RÂURI**

**Debitele au fost în general în scădere**, exceptând cursul inferior al Mureşului, unde au fost în creștere prin propagare și râurile din bazinele hidrografice: Crasna, Barcău, Cerna, Vedea, Argeș, Ialomița, Buzău, Rm. Sărat, Putna, Trotuș, Suceava, Bârlad, Prut, cele din Dobrogea, bazinele superioare ale Crișurilor, Arieșului, Begăi, Timișului, Carașului, Nerei, Jiului și Oltului, unde au fost relativ staţionare.

Mici creșteri de niveluri și debite ca urmare a precipitațiilor lichide slabe căzute în interval s-au înregistrat pe unele râuri mici din vestul și sudul țării.

Debitele se situează în general la valori cuprinse între 30-90% din mediile multianuale lunare, mai mari pe râurile din bazinele hidrografice: Caraş, Olt, în bazinele superioare şi mijlocii ale Vișeului, Mureşului, Jiului şi Bistriţei și mai mici (sub 30% din normalele lunare) pe: Crișul Alb, Moraviţa, Bârlad, Jijia, cursul inferior al Bistriței și cursul superior al Tazlăului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând cursul inferior al Mureşului, unde vor fi în creștere prin propagare și râurile din bazinele hidrografice: Crasna, Barcău, Bega, Timiș, Bârzava, Moravița, Caraș, Nera, Cerna, Vedea, Argeș, Ialomița, Siret (cu excepția bazinului superior al Bistriței, unde vor fi în ușoară scădere), Prut, cele din Dobrogea, bazinele superioare ale Someșului Mic, Crișurilor, Arieșului, Jiului și bazinul mijlociu și inferior al Oltului, unde vor fi relativ staţionare.

Este posibilă apariția formațiunilor incipiente de gheață (ace de gheaţă, gheață la maluri) pe unele râuri mici din zonele montane din bazinele superioare ale Vișeului, Someșului Mare și Bistriței și se va intensifica curgerea de năboi pe râurile din nordul, centrul, estul, sud-estul țării și zonele de munte.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 27.12.2019 – 28.12.2019 a fost în creștere, având valoarea de 5300 m3/s**, peste media multianuală a lunii decembrie (5200 m3/s).

În aval de Porţile de Fier, debitele au fost în creștere pe sectorul Gruia – Brăila și staționare pe sectorul Galaţi – Tulcea.

**Debitul la intrarea în ţară (secţiunea Baziaş) va fi în creştere (5700 m3/s).**

În aval de Porţile de Fier debitele vor fi în general în creștere.

**2.** **Situaţia meteorologică în intervalul 27.12.2019, ora 09.00 –28.12.2019, ora 06.00**

**Administraţia Naţională de Meteorologie** (A.N.M.) a emis în data de 27.12.2019, la ora 13:00, **ATENŢIONAREA METEOROLOGICĂ Nr. 100**, conform căreia:

**- INFORMARE METEOROLOGICĂ:** ,,*În intervalul 27 decembrie, ora 22:00 – 29 decembrie, ora 22:00, local și temporar vor fi intensificări ale vântului, cu rafale în general de 45…50 km/h și de peste 60…70 km/h la munte, iar pe parcursul zilei de duminică (29 decembrie) și în sud-est. Temporar în zona montană va ninge, iar local în Transilvania, sudul Moldovei și din a doua parte a zilei de sâmbătă (28 decembrie) și în Muntenia și vestul Dobrogei vor predomina ninsorile și se va depune strat de zăpadă.”*

**- COD GALBEN:** ,,*În Carpații Meridionali și de Curbură, iar din dimineața zilei de sâmbătă (28 decembrie) și în cea mai mare parte a Moldovei va ninge, temporar însemnat cantitativ, astfel că se va depune strat de zăpadă, local consistent. Vântul va avea intensificări, cu viteze la rafală în general de 50...55 km/h, iar la munte, în special pe creste, vor fi rafale de peste 70...80 km/h, viscolind și spulberând zăpada.”*

Această **ATENŢIONARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- către prefecturile judeţelor: ALBA, ARGEŞ, BACĂU, BOTOŞANI, BRAŞOV, BUZĂU, COVASNA, DÂMBOVIŢA, GORJ, HUNEDOARA, NEAMŢ, IAŞI, PRAHOVA, SIBIU, SUCEAVA, VASLUI, VÂLCEA şi VRANCEA (18 prefecturi) - COD GALBEN;*

*- către toate prefecturile (42 de prefecturi)) - INFORMARE* *METEOROLOGICĂ.*

**ÎN ŢARĂ**

Vremea s-a răcit în cea mai mare parte a țării, dar mai ales în regiunile vestice, unde valorile termice s-au situat în jurul celor normale la această dată. Cerul a fost mai mult noros, exceptând Oltenia și parțial Muntenia, unde pe parcursul zilei și în prima parte a nopții a fost variabil. S-au semnalat precipitații sub formă de ninsoare la munte și local în Transilvania, mixte în Moldova, Crișana și pe arii mai restrânse în Banat, iar în Maramureș, Muntenia și Dobrogea izolat a plouat. În Carpații Meridionali și de Curbură, punctiform cantitățile de precipitații au depășit 10...15 l/mp. Vântul a suflat slab și moderat, cu intensificări la munte, în special pe crestele Carpaților Meridionali, unde la rafală s-au atins viteze de 90...100 km/h, iar la cote mai reduse local în Moldova (până la 55...60 km/h) și cu totul izolat în Dobrogea și Transilvania (viteze de 40...50 km/h). La ora 20, stratul de zăpadă măsura până la 84 cm în Masivul Făgăraș (Bâlea Lac), 3 cm în sud-estul Transilvaniei și 2 cm în Crișana. Temperaturile maxime au fost cuprinse între 0 grade la Întorsura Buzăului și 11 grade la Titu. La ora 06 se înregistrau valori termice cuprinse între -3 grade la Miercurea Ciuc și 4 grade la Drobeta-Turnu Severin, Calafat, Constanța-dig și Gura Portiței. Dimineața cu totul izolat în Crișana s-a semnalat ceață.

***Observaţie:*** *de ieri de la ora 06 au fost în vigoare 4 atenționări cod galben pentru fenomene meteorologice periculoase imediate, emise de către CNPM pentru Muntenia.*

**LA BUCUREŞTI**

Vremea s-a menținut mai caldă decât în mod normal la această dată, temperatura maximă fiind de 8 grade la Filaret și Băneasa și de 9 grade la Afumați. Cerul a fost variabil ziua și temporar noros noaptea, iar la începutul acesteia trecător a plouat slab. Vântul a suflat în general slab. La ora 06 se înregistrau 0 grade la Băneasa, 1 grad la Filaret și 3 grade la Afumați.

**3. Prognoza meteorologică în intervalul 28.12.2019, ora 09.00 –29.12.2019, ora 09.00**

**ÎN ŢARĂ**

Vremea se va răci, iar valorile termice se vor situa în jurul celor caracteristice datei. Cerul va avea înnorări și temporar se vor semnala precipitații în jumătatea de est a țării, în zona montană și pe arii restrânse în celelalte regiuni. La munte va ninge, iar în restul teritoriului vor fi precipitații sub formă de lapoviță și ninsoare. În Dobrogea și în zona joasă a Munteniei la început precipitațiile vor fi mixte, apoi și aici vor fi predomina ninsorile. Izolat vor fi condiții de polei. Se va depune strat de zăpadă, local consistent în Carpații Meridionali, de Curbură și în Moldova. Local și temporar vor fi intensificări ale vântului, în special în nord-estul țării, cu rafale în general de 50...55 km/h și la munte, mai ales pe crestele Carpaților Meridionali și de Curbură, unde se vor depăși 70...80 km/h, iar zăpada va fi spulberată și viscolită. Temperaturile maxime se vor încadra între -2 și 7 grade, iar cele minime între -7 și 1 grad.

**LA BUCUREŞTI**

Vremea se va răci. Cerul va avea înnorări și temporar vor fi precipitații, cu precădere în a doua parte a zilei și noaptea. Acestea vor fi la început mixte, apoi mai ales sub formă de ninsoare. Vântul va sufla slab și moderat (viteze la rafală de până la 25...30 km/h). Temperatura maximă va fi de 4...6 grade, iar cea minimă de -2...0 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, în data de 27.12.2019, la ora 17:00, unei poluări accidentale a apei râului Târnava Mică, în urma evacuării de ape uzate neepurate, din cauza unei defecţiuni la staţia de epurare din localitatea Sângeorgiu de Pădure, judeţul Mureş. Reprezentanţii A.B.A. Mureş s-au deplasat pe teren pentru investigaţii şi prelevare de probe de apă.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 27.12.2019, la ora 11:15, unui incendiu de vegetaţie, în zona localităţii Somova, judeţul Tulcea. Incendiul s-a stins de la sine în aceeaşi zi, la ora 12:20. Au ars aproximativ 300-400 mp de vegetaţie uscată şi stuf. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**